Norsk Redaktørforening

Styremøte 2018-09-21 Brüssel

AJ

***Sak 2018-39: Gjennomgang av Redaktørplakaten – arbeidsgruppe og mandat***

I NRs handlingsplan for perioden 2017-2019 heter det i punkt 2c) at vi skal:

*«Jobbe for fornyelse av ordlyden i Redaktørplakaten og de veiledende normene.»*

Sekretariatet har vært i møte med den administrative ledelsen i MBL, og det er enighet mellom oss at det er fornuftig med en slik gjennomgang. Vi har i denne runden valgt å konsentrere oss om Redaktørplakaten. Sekretariatet mener det er naturlig at vi i neste omgang tar for oss de veiledende normene og eventuelt andre supplerende dokumenter.

Det er behov for å oppnevne medlemmer til en arbeidsgruppe som skal gjennomgå plakaten, samt vedta et mandat og en tidsplan. Dette må gjøres parallelt i styrene i MBL og NR. I samråd med administrasjonen i MBL har vi kommet frem til følgende forslag til mandat, sammensetning og tidsplan:

*Arbeidsgruppen skal foreta en gjennomgang av Redaktørplakaten, med det formål å:*

* *Sikre at plakaten er oppdatert, med tanke på dagens organisering av mediehus og -konserner og med tanke på nye måter å organisere og beslutte produktutvikling og kommersielt og redaksjonelt samarbeid.*
* *Sikre at plakaten ikke inneholder elementer eller punkter som er foreldet ut fra dagens medievirkelighet.*
* *Sikre at plakaten er i samsvar med gjeldende lovverk.*
* *Klargjøre eventuelle uklare punkter i plakaten.*
* *Sikre at plakaten er i tråd med de respektive organisasjonenes vedtekter.*
* *Sikre at plakatens språk er oppdatert og moderne.*

*Arbeidsgruppen består av tre representanter fra hver av organisasjonene. Gruppen ferdigstiller sitt arbeid innen utgangen av 2018. Gruppens forslag behandles deretter i styrene i MBL og NR.*

**Forslag til vedtak:** Mandat og tidsplan for arbeidsgruppen som skal gjennomgå Redaktørplakaten vedtas i tråd med sekretariatets forslag. Som medlemmer av arbeidsgruppen oppnevnes….

Vedlegg: Redaktørplakaten

# Redaktørens plikter og rettigheter

En redaktør skal alltid ha frie mediers ideelle mål for øye. Redaktøren skal ivareta ytringsfriheten og etter beste evne arbeide for det som etter hans/hennes mening tjener samfunnet.

Gjennom sitt medium skal redaktøren fremme en saklig og fri informasjons- og opinionsformidling. Redaktøren skal etterstrebe en journalistikk som gjør det klart for mottakeren hva som er reportasje og formidling av informasjoner og fakta, og hva som er mediets egne meninger og vurderinger.

En redaktør forutsettes å dele sitt mediums grunnsyn og formåls­bestemmelser. Men innenfor denne rammen skal redaktøren ha en fri og uavhengig ledelse av redaksjonen og full frihet til å forme mediets meninger, selv om de i enkelte spørsmål ikke deles av utgiveren eller styret. Kommer redaktøren i uløselig konflikt med mediets grunnsyn, plikter han/hun å trekke seg tilbake fra sin stilling. Redaktøren må aldri la seg påvirke til å hevde meninger som ikke er i samsvar med egen overbevisning.

Den ansvarshavende redaktør har det personlige og fulle ansvar for mediets innhold. Redaktøren leder og har ansvaret for sine medarbeideres virksomhet, og er bindeleddet mellom utgiveren/styret og de redaksjonelle medarbeiderne. Redaktøren kan delegere myndighet i samsvar med sine fullmakter.

Denne erklæring er blitt til i samarbeid mellom

Norske Avisers Landsforbund (nå Mediebedriftenes Landsforening) og

Norsk Redaktørforening,

vedtatt av begge organisasjoner 22. oktober 1953, revidert i 1973 og i 2004.

## Mediebedriftenes Landsforening Norsk Redaktørforening

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Olav Terje Bergo* *Marit Haukom*